Blou Bulle Maatskappy wil poste snyLoftus Versfeld Dit blyk dat die goue jare vir eers verby is en die rieme word ál dunner gesny nadat die Blou Bulle Maatskappy (BBM) in ŉ brief aan sy heeltydse personeel gesê het dat daar binnekort met ŉ afleggingsproses begin gaan word om sy finansiële posisie te verbeter. Só ŉ stap is sekerlik onafwendbaar nadat die geldkraan geleidelik begin opdroog. Geen finansiële syfers is genoem nie, maar dit is geen geheim nie dat die benarde finansiële posisie toegeskryf kan word aan die spanne se middelmatige vertonings wat tot kwynende toeskouergetalle gelei het. Daar is ook baie minder seisoenkaartjies verkoop en talle van die losies op Loftus in Pretoria staan leeg. Die Bulls het vanjaar 15de op die Superrugbyreeks se algehele puntelys geëindig en kon net vier van hul 15 wedstryde wen. Daar was in 2016 ŉ effense oplewing nadat hulle nege van hul 15 wedstryde gewen het en tweede ná die Stormers in die Afrika 2-afdeling geëindig het, maar in 2014 en in 2015 het die Bulls algeheel negende geëindig. Die begroting van die hoëprestasie-afdeling, waaruit die spelers se salarisse betaal word, het sedert 2013 ook skerp toegeneem. Só ook die koste van korporatiewe dienste en stadion-onderhoud. Daar is reeds verskeie maatreëls ingestel om afleggings te vermy. Vakante poste is nie gevul nie, verskeie maatskappye is om borgskappe genader en daar is ook ŉ beroep op die Suid-Afrikaanse Rugbyunie gedoen om die uitsaaitoelae te verhoog. Volgens inligting is 233 heeltydse werknemers in diens van die BBM wat bestaan uit 159 spelers, 33 in die hoëprestasie-afdeling (wat die afrigters insluit) en 41 in die kommersiële en finansiële afdelings.